Բանաստեղծությունների նկատմամբ սերը ու դրանց հիմնականում կրոնական բովանդակությունը, սակայն, Էրդողանի համար որոշակի դժվարություններ են առաջացրել: Դեռևս Ստամբուլի քաղաքապետի պաշտոնը վարելիս, Շիիրթում ունեցած ելույթի ժամանակ (1997թ.) Էրդողանը արտասանեց Բալկանյան պատերազմի ժամանակ Զիա Գյոքալփի կողմից գրված «Զինվորի աղոթքը», իսկ վերջում մի քառատող, որը խիստ իսլամիստական էր: Քառատողի իմաստը մոտավորապես հետևյալն էր. «մզկիթները կլինեն մեր սրերը, մուսուլմանները` մեր զինվորները, և մենք կհասնենք մեր նպատակներին»: Այս ելույթի պատճառով, Էրդողանը Թուրքիայի Քրեական օրենսգրքի 312/2 հոդվածի համաձայն, «Կրոնական և ռասսայական խտրականության հիմքով հրապարակայնորեն ժողովրդին ատելության և թշնամանքի դրդելու»[xxvi] մեղադրանքով դատապարտվեց 10 ամսվա ազատազրկման: